प्रेस परिषद के अध्यक्ष ने कहा, गालिब को मिले भारत रत्न  
भारतीय प्रेस परिषद के अध्यक्ष न्यायमूर्ति मार्कंडेय काटजू ने कहा है कि भारत रत्न से सम्मानित करने के लिए मिर्जा गालिब से बेहतर कोई नहीं है।
भारतीय प्रेस परिषद के अध्यक्ष न्यायमूर्ति मार्कंडेय काटजू ने प्रसिद्ध शायर मिर्जा गालिब को भारत रत्न से सम्मानित करने की सलाह देते हुए कहा कि इस पुरस्कार से सम्मानित करने के लिए उनसे बेहतर कोई नहीं है।  उन्होंने कहा, मैंने यह अपील जश्ने-बहार की ओर से आयोजित मुशायरे में की और वहां दर्शकों में मौजूद कई महत्वपूर्ण हस्तियों - लोकसभा अध्यक्ष मीरा कुमार, विधि मंत्री सलमान खुर्शीद, मुख्य चुनाव आयुक्त एसवाई कुरैशी आदि ने भी इसका समर्थन किया।  काटजू ने कहा कि इससे पहले भी कई लोगों को मरणोपरांत भारत रत्न से सम्मानित किया चुका है। मेरे विचार में मिर्जा गालिब से बेहतर ऐसा कोई नहीं है, जिसे इस पुरस्कार से सम्मानित किया जाए। वह हमारी मिश्रित संस्कृति को दर्शाने वाले महत्वपूर्ण व्यक्तित्व हैं। उन्होंने उर्दू प्रेमियों से कहा कि वे इसके लिए प्रधानमंत्री मनमोहन सिंह से अपील करें।